'Die Here het my gedra,' sê rugbyspeler se weduwee | Netwerk24
Deur Ané van Zyl 18 Junie 2019 19:46
Die weduwee van die jong rugbyspeler van Robertson wat sowat twee weke gelede dood is nadat die bakkie waarop hy was, gerol het, het Dinsdag gesê die Here het haar deur sy begrafnis gedra op die dag waarop hulle sy verjaardag en hul huweliksherdenking sou vier.
Bradley Vermeulen (27) is Sondag uit die AGS-kerk op Robertson begrawe.
Bradley se vrou, Joslen, en hul twee dogters, Zyden (2) en Q-Lynn (4).
Sy vrou, Joslen, het Dinsdag gesê die begrafnis was vir haar moeilik, maar sy was sterk.
"Die Here het my daardeur gedra," sê Joslen, wat ook Dinsdag terug is werk toe, hoewel sy nog sukkel om die verlies te verwerk.
Bradley se broer, Heinrich, sê daar was baie mense op die begrafnis, onder andere Cassie Carstens, die hoof van Boland Rugby, asook Lionel Hendricks, voorsitter van die Robertson-rugbyklub. Talle rugbyspelers van Robertson en omstreke het dit ook bygewoon.
"Ons is vandag hier bymekaar nie net om afskeid te neem van Bradley nie, maar ook om hulde te bring aan 'n vader, seun, eggenoot, kollega, spanmaat, vriend en held," het Hendricks op die begrafnis gesê.
"Die Robertson-rugby-en-voetbalklub is 'n gemeenskap-klub, en die spelers is die helde van hierdie dorp. As 'n mens deur die strate ry, sien jy oral seuns op die vlaktes rugby speel, hetsy met 'n leë plastiekbottel of plastieksak wat met papier opgestop is.
"Hierdie jong spelers noem hulself na hul helde op die dorp, en ek verseker julle, Bradley se naam weergalm gereeld in die strate. Hy was beslis 'n held."
Benewens die kerkdiens was daar 'n private diens by Bradley se ouerhuis wat deur past. Willem Mouries gelei is.